joelniklaus/EU_Wikipedias huggingface dataset:
Adrien Fourmaux

Adrien Fourmaux (s. 3. toukokuuta 1995, Ranska) on ranskalainen ralliautoilija ja M-Sport Fordin kilpakuljettaja WRC -sarjassa.

Ura
Fourmaux aloitti kilpailemisen vuonna 2017, kun hän sijoittui kolmanneksi Ranskan juniorien mestaruuskilpailuissa. Seuraavalla kaudella 2018 hän oli samassa sarjassa ylivoimainen voittaen kaikki viisi kilpailua. Hyvillä otteillaan hän ansaitsi WRC-2-luokan Ford Fiesta R5 -auton kaudeksi 2019. Hän sijoittui debyytissään Monte Carlon rallissa luokassaan toiseksi ja kaikista kuskeista kymmenenneksi. 2020 hän ajoi autollaan Ford Fiesta R2 kolmanneksi WRC-2-luokassa ja voitti MM-sarjan ulkopuolisen Rallylegend -kilpailun San Marinossa. Kaudesta 2021 hän ajaa M-Sport Fordilla kartanlukijanaan Renaud Jamoul.

Fourmaux on voittanut kolme erikoiskoetta WRC-urallaan. Ensimmäinen voitoista tuli Keniassa kilpailtavassa Safari-rallissa 2021.

Tulokset
Lähde:

WRC

WRC-2

ERC

Lähteet

Vuonna 1995 syntyneet
Ranskalaiset ralliautoilijat
Elävät henkilöt
Like a House on Fire

Like a House on Fire on Asking Alexandrian kuudes studioalbumi, joka julkaistiin 15. toukokuuta 2020.

Kappaleet

Arvostelut 
 Imperiumi: 4-/10

Lähteet 

Vuoden 2020 albumit
Karstulan kirkonkylä

Karstulan kirkonkylä on kirkonkylä ja Karstulan kunnan keskustaajama Keski-Suomen maakunnan luoteisosassa, linnuntietä noin 86 kilometriä Jyväskylästä luoteeseen. Karstulan kirkonkylä sijaitsee Pääjärven itärannan ja kahden pienemmän järven (Päällinjärvi ja Mustalampi) ympäröimänä.

Tilastokeskuksen taajama-aluerajauksen mukaan vuoden 2019 lopussa Karstulan kirkonkylän pinta-ala oli 5,21 neliökilometriä ja väkiluku 1 984. Tilastollinen taajamarajaus voi poiketa virallisesta kunnanosien rajauksesta. 

 Pysyvää asutusta Karstulaan alkoi muodostua 1500-luvun puolivälin jälkeen. Vuonna 1564 taloja oli seudulla seitsemän, joista kaksi Pääjärven rannalla nykyisen kirkonkylän lähellä. Vuonna 1590 talojen määrä on noussut kymmeneen ja 1680 kahteenkymmeneen.

Karstula oli aluksi Rautalammin kirkkopitäjän osa, ja kuului vuodesta 1639 Suur-Saarijärveen. Historiallisissa asiakirjoissa nimi Karstula esiintyy kylännimenä vuonna 1788. Sinne rakennettiin Saarijärveen kuulunut kappeli vuonna 1775. Karstulan väkiluku oli tällöin noin 750. A. F. Granstedtin suunnittelema puukirkko valmistui vuonna 1853. Karstula sai vuonna 1858 luvan muodostaa oman seurakuntansa (toteutui 1887). 

Nimistöntutkija Sirkka Paikkalan mukaan kylännimi voi pohjautua savolaislähtöiseen Karstunen-sukunimeen. Sitä on esiintynyt ainakin vuodesta 1541 lähtien vähäisessä määrin nykyisen Mikkelin Ristiinan pitäjän seudulla ja 1700-luvulla myös Keski-Suomessa. Vaihtoehtoisesti keskisuomalainen lisä- tai sukunimi Karstunen voi pohjautua talonnimeen, jolloin kylännimi olisi otettu talonnimestä Karstula, joka puolestaan sisältäisi isännän nimen Karstu. Tämä on kansanomainen nimimuunnos alasaksalaisesta miehennimestä Karst (Karsten < Christianus).

Lähteet

Karstula
Keski-Suomen maakunnan taajamat
Suomen kirkonkylät
Suomen kuntakeskukset
Epupan putoukset

Epupan putoukset, jotka tunnetaan Angolassa myös nimellä Monte Negron putoukset, on sarja vesiputouksia Angolan ja Namibian rajalla Kunenejoessa. Jälkimmäisen osalta ne ovat Kunenen alueen Kaokoveldissä. Joki on näiden putousten kohdalla n. puoli kilometriä leveä, ja putoukset ovat n. 1,5 km pitkällä alueella korkeimpien yksittäisten putousten ollessa 12 m korkeat. Putousten äärellä on Epupa-niminen asuttu paikka.

Paikannimi "Epupa" on hereron kieltä ja tarkoittaa ‘vaahtoa’, jota joessa esiintyy putousten kohdalla. Epupan vaalipiiri saa nimensä näistä putouksista.

Ekologia
Kunenejoen ekologia on erityinen, ja siinä esiintyy joukko endeemisiä kaloja ja muita vesieläimiä.

Matkailusta
Epupan putoukset ovat vaivalloisen matkan päässä Namibian sydänmailta katsottuna, ja sinne suuntaaville suositellaan nelivetoautojen käyttöä. Luonto on autenttista, ja sen puistoon kuuluvat viikunapuut, apinanleipäpuut ja makalani-palmut. Putouksia ympäröivät kalliot ovat värikkäitä.

Ruacanan putoukset ovat Epupasta n. 135 km itään.

Epupassa on neljä yritystä, jotka tarjoavat lodge-tyyppistä majoitusta. Ne ovat Kapika Waterfall Lodge, Omarunga Camp Lodge, Epupa Camp Lodge ja Epupa Falls Campsite Lodge. Kaikissa paitsi Kapikassa on mahdollista majoittua telttaan. Näiden lisäksi on myös Motjikutun leirintäalue, joka on paikallisten omistuksessa.

Aktiviteetteihin kuuluvat ohjatut käynnit putouksilla ja sen ympärillä olevissa himba-kylissä, lintujen havainnointi, sekä krokotiilien havainnointi ja alueen kasvistoon kuten apinanleipäpuihin ja mopanipuihin tutustuminen. Epupan leirintäalueelta on mahdollista myös osallistua kumiveneajeluihin.

Asukkaat
Epupa tunnetaan puolinomadisista himboista sekä muista heimoista, joita ovat ovatjimbat, ovazembat ja ovatwat. Näiden heimojen jäseniä siirtyy yhä suuremmissa määrin Epupaan turistien houkuttelemina, ja samoin paikalle muuttaa myös hereroita ja owamboja.

Mediassa
Epupan putoukset esiintyvät The Grand Tour -televisiosarjan kahdeksannessa jaksossa, jossa ajellaan ranta-autoissa Namibian alueella.

Aiheesta muualla

Lähteet
 C.Michael Hogan. 2012. Kunene River. eds. P.Saundry & C.Cleveland. Encyclopedia of Earth. National Council for Science and the Environment. Washington DC.

Viitteet

Namibian vesiputoukset
Angolan vesiputoukset
Kunene
Ruacanan vesivoimalaitos

Ruacanan vesivoimalaitos on vesivoimalaitos Namibiassa lähellä Ruacanan kaupunkia Angolan rajan tuntumassa. Se on otettu käyttöön vuonna 1978, ja kyseessä on Namibian suurin voimalaitos. Sitä operoi NamPower, joka vastaa sähköntuotannosta Namibiassa.

Sijainti
Voimalaitos sijaitsee lähellä Ruacanan kaupunkia Kunenejoessa Omusatin alueella aivan Angolan rajan tuntumassa. Matkaa Namibian pääkaupungista Windhoekista kertyy n. 757 km.

Yleistä
Ruacanan vesivoimalalaitos on Namibian suurin voimalaitos. Se vastaa noin 50 %:sta Namibian sähköntuotannosta.

Ensimmäiset kolme 80 megawatin francis-turbiinia otettiin käyttöön vuonna 1978. Vuonna 2012 niiden kapasiteettia lisättiin 85 megawattiin. Neljäs turbiini, teholtaan 92 megawattia, otettiin käyttöön samana vuonna, minkä myötä koko voimalaitoksen kapasiteetti on 347 megawattia. Neljännen turbiinin rakensivat Alstom, Andritz Hydro ja Concor, ja se otettiin käyttöön 5.4.2012. Voimalaitos sijaitsee maan alla lähellä putousten alapäätä.

Veden lähde
Vettä voimalaitokseen saadaan Angolasta Caluequen padosta, joka sijaitsee n. 24 km ylävirtaan Ruacanasta katsoen. Myös siitä ylävirtaan on useita patoja, joiden avulla vesimassoja hallitaan. Näitä on esimerkiksi Goven pato keskisessä Angolassa. Namibian puolella Kunene sivujoessa Etakassa on Olushandjan pato.

Lähteet

Aiheesta muualla

Kunene River Awareness Kit.

Jokivoimalaitokset
Omusati
Mustafa

Mustafa on miehen etunimi. Se tulee arabian kielestä ja merkitsee ’valittua’. Islamilaisessa maailmassa Mustafa tunnetaan profeetta Muhammadin lisänimenä; kristityt ovat puolestaan käyttäneet sitä Paavalin nimityksenä.

Suomessa Mustafa on nykyään yksi yleisimmistä muslimimiesten nimistä. Digi- ja väestötietoviraston etunimitilastoon on lokakuuhun 2021 mennessä kirjattu noin 1 290 tämännimistä miestä ja lisäksi noin 130–140 naista. Todennäköisesti naisille ei kuitenkaan ole annettu etunimeksi miehennimeä, vaan kyseessä on arabiankieliseen nimeen sisältyvä isännimi eli nasab.

Nimipäivä
Helsingin yliopiston almanakkatoimiston virallisessa kissojen nimipäiväkalenterissa Mustafan nimipäivä on 8. tammikuuta.

Tunnettuja Mustafia

Osmanien valtakunnan valtiomiehiä
Mustafa I (1591–1639), sulttaani
Mustafa II (1664–1703), sulttaani
Mustafa III (1717–1774), sulttaani
Mustafa IV (1779–1808), sulttaani
Mustafa Reşid pašša (1800–1858), suurvisiiri

Muita
Mustafa Tettey Addy (s. 1942), ghanalainen muusikko
Mustafa Akıncı (s. 1947), Pohjois-Kyproksen presidentti v. 2015–2020
Mustafa Al-Kadhimi (s. 1967), Irakin pääministeri v. 2020–
Mustafa Kemal Atatürk (1881–1938), turkkilainen kenraali ja valtiomies, Turkin ensimmäinen presidentti 1923–1938
Mustafa Balel (s. 1945), turkkilainen kirjailija
Mustafa Çağrıcı (s. 1950), turkkilainen uskonnollinen johtaja
Mustafa Dağıstanlı (1931–2022), turkkilainen vapaapainija ja olympiavoittaja
Mustafa Denizli (s. 1949), turkkilainen jalkapalloilija ja jalkapallovalmentaja
Mustafa Doğan (s. 1976), saksalainen jalkapalloilija
Mustafa Şükrü Elekdağ (s. 1924), turkkilainen diplomaatti ja poliitikko
Mustafa Hâddži Khalîfa, Kâtip Çelebi (k. 1658), turkkilainen historioitsija
Mustafa Madbuli (s. 1966), Egyptin pääministeri v. 2018–
Mustafa Maki (s. 1988), sudanilais-suomalainen jalkapalloilija
Mustafa Mohamed (s. 1979), ruotsalainen estejuoksija 
Mustafa al-Nahhas (1879–1965), Egyptin pääministeri ja Wafd-puolueen johtaja
Mustafa Qureshi (s. 1938), pakistanilainen näyttelijä
Mustafa Sandal (s. 1970), turkkilainen laulaja
Mustafa Abu al-Yazid (1955–2010), egyptiläinen terrorijärjestön johtaja

Lähteet

Aiheesta muualla
 Etunimien taivutus: Mustafa (Kotimaisten kielten keskuksen verkkojulkaisu)

Etunimet
Zölfät Xäkim

Zölfät Zöfär ulı Xäkimxanov, eli Zölfät Xäkim (Зөлфәт Хәким - ven. Зульфат Зуфарович Хакимханов, Zulfat Zufarovitš Hakimhanov;  s. 11. elokuuta 1960, Tatarstan) on tataarilainen muusikko, säveltäjä, kirjailija, näytelmäkirjailija ja runoilija. Xäkim on Tatarstanin presidentin Rustam Minnihanovin toimesta palkittu taiteilija. Hän on PEN International -kirjailijajärjestön jäsen. Xäkim aloitti taiteellisen tuotantonsa 1980-luvulla. Hän toimi alun perin lukkoseppänä, mekaanikkona ja insinöörinä. 

Galiaskar Kamalin akateeminen tataariteatteri on näyttänyt lukuisia Xäkimin näytelmiä. Xäkimin vuonna 2004 ensi-iltansa saanut näytelmä Mykkä taivas (Телсез күке) keskittyy sota-aikaan Suomen ja Neuvostoliiton välillä. Päähahmoina on Tatarstanin tataari Zarif ja Suomentataari Ziyaetdin.  

Tataarikirjailijana Xäkim kokee oman äidinkielensä säilymisen olevan hänelle tärkeimpiä asioita. Eniten häntä vaikuttaneita kirjailijoita on Ayaz Gilyazov, Robert Äxmätcanov ja Gazinur Murat. Presidentin myötämän huomionosoituksen lisäksi Xäkim on saanut kansallisrunoilija Abdulla Tukain nimeä kantavan palkinnon vuonna 2009.

Kirjallisia teoksia 

 Ышанырга кирәк...: сатирик һәм юмористик хикәяләр. — Казан: Татар. кит. нәшр., 1991. —1196. —5000 д.

 Ахырзаман: хикәяләр. — Казан: Татар. кит. нәшр., 1993. — 31 б. — 10000 д.

 Агымсуда ни булмас...: сатирик роман һәм повестьлар. — Казан: Татар. кит. нәшр., 1995. —2476. —7000 д.

 Сайланма әсәрләр: 3 томда. — Казан: Татар. кит. нәшр., 1997. 1 т.: роман. — 400 6. — 10000 д.

 2 т.: повестьлар, хикәяләр. — 384 6. — 7000 д.

 3 т.: пьесалар. — 336 б. — 3000 д.

 Мин төш күрдем...: пьесалар. — Казан: Татар. кит. нәшр., 2000. — 367 б. — 2000 д.

 Сентябрь алмалары: афоризмнар, шигырьләр, җырлар. — Казан: Татар. кит. нәшр., 2004. —1266. —2000 д.

 Телсез күке: пьесалар. — Казан: Татар. кит. нәшр., 2007. — 480 б. — 2000 д.

 Трясина роман / пер. с татар. — Казань: Татар. кн. изд-во, 1999. — 432 с. — 5000 экз.

Lähteet

Aiheesta muualla 
 Haastattelu
 Kappale
 Näytelmä

Vuonna 1960 syntyneet
Tataarit
Tataarinkieliset kirjailijat
Elävät henkilöt
Valtola (täsmennyssivu)

Valtola tarkoittaa seuraavia:

Valtola, kylä Mäntyharjulla.

Sukunimi 
Kalle Valtola (s. 1995), jääkiekkoilija
Olli Valtola (s. 1999), jääkiekkoilija
Ulla Valtola (s. 2001) salibandyn pelaaja

Luettelot henkilöistä sukunimen mukaan
Kaksoiskympin päivä

Kaksoiskympin päivä (), virallisesti Kiinan tasavallan kansallispäivä (), on vuosittainen juhla, joka on Kiinan tasavallan (Taiwan) kansallispäivä. Nimitys johtuu siitä, että kaksoiskympin päivää juhlitaan 10. lokakuuta. Manner-Kiinassa päivää juhlitaan vain Xinhai-vallankumouksen muistopäivänä.

Juhlapäivän symbolina toimii kaksi plus-merkin näköistä merkkiä. Tämä johtuu siitä, että lukusana 10 kirjoitetaan kiinaksi samankaltaisella merkillä ().

Historia ja tausta 
Xinhai-vallankumous alkoi 10. lokakuuta Wuchangin kansannoususta. Tämä johti lopulta keisarivallan päättymiseen. Kiinan tasavalta katsoo kansannousun olevan tasavallan syntymäpäivä Kiinassa, minkä vuoksi kyseinen päivä on Taiwanissa nykyisin maan kansallispäivä.

Kun tasavaltaa johtanut Kuomintang (KMT) pakeni Taiwanille, alettiin kaksoiskympin päivää viettämään siellä. Brittiläisessä Hongkongissa kaksoiskympin päivää vietettiin joissain määrin, mutta tämä loppui kaupungin siirryttyä Kiinalle. Hongkongin kansallisen turvallisuuden lain tultua voimaan juhlapäivän viettäminen saatetaan tulkita valtionvastaiseksi toiminnaksi.

Juhliminen Nyky-Taiwanissa 
Taiwanin viranomaiset ovat toteuttaneet kaksoiskympin päivänä erilaisia kulttuuritapahtumia. Itse juhlapäivänä järjestetään erilaisia urheilu- ja musiikkinäytöksiä. Lisäksi mukana on armeijan kaluston esittely, sotilasparaati sekä presidentin puhe.

Viime vuosina Taiwanissa on keskusteltu siitä, onko kaksoiskympin päivä sovelias päivä viettää Taiwanin kansallispäivää, koska sen katsotaan olevan yksinomaan maan kiinalaisten kansallispäivä ja vahvasti sidoksissa Kuomintang-puolueeseen, jonka on katsottu pakottaneen kansallispäivä yhteisen kansallisen identiteetin luomiseksi. Demokraattisen edistyspuolueen noustua valtaan vuonna 2016, Taiwan pyrkinyt tuomaan esille myös maan alkuperäiskansojen kulttuuria, historiaa ja kieliä. Vuonna 2021 KMT ilmaisi tyytymättömyytensä juhlapäivän vuosittaiseen logoon, jossa ei käytetty maan virallista nimeä ”Kiinan tasavalta”, vaan epävirallista, mutta yleisesti käytettyä nimeä ”Taiwan”.

Galleria

Lähteet

Aiheesta muualla 

Kansallispäivät
Taiwanilaiset juhlapäivät
Zoodóchos Pigí

Zoodóchos Pigí (, ”Elävöittävä lähde”) voi viitata seuraaviin:

 Zoodóchos Pigí, Alkyonidiensaariin kuuluva saari Korintinlahdessa Kreikassa
 useita kirkkoja ja luostareita, kuten
 Elävöittävän lähteen katedraali (Mitropolitikós Naós Zoodóchou Pigís), kirkko Náxoksen kaupungissa Kreikassa
Kansallisen kunnian ritarikunta

Kansallisen kunnian ritarikunta () on Kiinan tasavallan (Taiwan) korkein mahdollinen sotilasansiomitali, joka myönnetään upseeristolle. Ritarikunta on perustettu vuonna 1937.

Lähteet 

Ritarikunnat
Taiwanin sotilasansiomitalit
Loistavan jaden ritarikunta

Loistavan jaden ritarikunta () on Kiinan tasavallan korkein mahdollinen siviileille jaettava ansiomerkki. Nykyään se voidaan myöntää ainoastaan valtionpäähiehille. Ansiomerkki on perustettu vuonna 1933. Presidentin lisäksi myös presidentin osoittama lähettiläs voi tarvittaessa toimittaa ansiomerkin.

Lähteet 

Taiwanin kunniamerkit
Ritarikunnat
Yön sudet (elokuva)

Yön sudet () on vuonna 1972 ensi-iltansa saanut ranskalainen rikoselokuva, jonka on ohjannut ja käsikirjoittanut Jean-Pierre Melville. Sen pääosia esittävät Alain Delon, Catherine Deneuve ja Richard Crenna.

Elokuva on Melvillen ja Delonin kolmas yhteistyö. He ovat aiemmin työskennelleet yhdessä elokuvissa Ajojahti (1967) ja Punainen ympyrä (1970).

Näyttelijät

Aiheesta muualla 
 

Vuoden 1972 elokuvat
Ranskalaiset rikoselokuvat
Jean-Pierre Melvillen ohjaamat elokuvat
Alvin Kamara

Alvin Mentian Kamara (s. 25. heinäkuuta 1995, Atlanta, Georgia) on yhdysvaltalainen amerikkalaisen jalkapallon pelaaja. Hänen pelipaikkansa on keskushyökkääjä. Kamara edustaa New Orleans Saintsia.

Kamara edusti yliopistotasolla Tennesseen yliopistoa vuosina 2015 ja 2016. Hän pelasi Tennesseessä 24 ottelua, joissa juoksi 1294 jaardia ja teki 16 juoksumaalia. Lisäksi hän vastaanotti 683 syöttöjaardia ja teki seitsemän touchdownia syötöstä. New Orleans Saints varasi Kamaran NFL:n vuoden 2017 varaustilaisuuden kolmannella kierroksella 67. pelaajana. Kesäkuussa 2017 Kamara solmi Saintsin kanssa nelivuotisen tulokassopimuksen. Syyskuussa 2020 Kamara solmi Saintsin kanssa viisivuotisen jatkosopimuksen, jonka kokonaisarvo oli 75 miljoonaa dollaria. Kamara on pelannut (tilanne 18. lokakuuta 2021) Saintsissa yhteensä 65 runkosarjaottelua, joissa on juossut 3708 jaardia ja tehnyt 44 juoksumaalia. Lisäksi hän on vastaanottanut 2937 syöttöjaardia ja tehnyt 18 maalia syötöstä. Hänet on valittu jokaisena kautena Pro Bowliin.

Lähteet

Yhdysvaltalaiset amerikkalaisen jalkapallon pelaajat
Vuonna 1995 syntyneet
Elävät henkilöt
Kongsbergin surmat

13. lokakuuta 2021 Kongsbergissä Norjan Buskerudin läänissä surmattiin viisi ihmistä ja yritettiin surmata kolme muuta. Uutisointi tapahtuneesta oli sekavaa. Aluksi uutisissa korostettiin jousta tekovälineenä ja niinpä tapahtumia nimitettiin Norjan (tai Kongsbergin) jousi-iskuksi. Pian kuitenkin selvisi, että kaikki kuolonuhrit oli puukotettu kuoliaaksi eri puolilla kaupunkia, osa kodeissaan. Tekijä ampui nuolia useita ihmisiä kohti, muttei onnistunut tappamaan niillä ketään ennen kuin hylkäsi jousen ja siirtyi käyttämään teräasetta.

37-vuotias norjalaissyntyinen Tanskan kansalainen Espen Andersen Bråthen pidätettiin teoista epäiltynä, ja hän tunnusti teot. Hän on itse väittänyt kääntyneensä muslimiksi, ja hänen tekojaan on epäilty islamistiseksi terrorismiksi, mutta hänen kääntymisensä on sittemmin kyseenalaistettu. Poliisin mukaan hän ei ole seurannut islaminuskoa vakavissaan. Bråthenin mielentilaa ja motiiveja tutkitaan. Hänelle on aiemmin määrätty lähestymiskielto perheenjäsenten uhkailusta. Kuolleet olivat 75-, 78-, 56- ja 52-vuotiaita. Heistä neljä oli naisia ja yksi mies, ja heidät tapettiin reilun puolen tunnin kuluessa. 52-vuotias uhri oli saksalainen muusikko, kirjailija ja Emperor-yhtyeen kitaristin entinen vaimo Andrea Meyer, ja yksi haavoittuneista oli vapaa-ajalla ollut poliisi, joka sai kaupassa nuolen selkäänsä.

Lähteet

Vuoden 2021 rikokset
Murhat
Norjan historia
Ray (Iran)

Shahr-e Rey (Persiaksi: شهر ری‎, "Rayn kaupunki") tai Ray (ری) on Reyn maakunnan pääkaupunki Teheranin provinssissa Iranissa. Aikaisemmin se oli itsenäinen kaupunki, mutta nykyisin se kuuluu suur-Teheranin metropolialueeseen yhtenä maan pääkaupungin alueista. Ray on maakunnan vanhin kaupunki, ja sillä on pitkä historia. Arabien, turkkilaisten ja mongolien invaasiot hävittivät vuorollaan kaupunkia, mutta siitä tuli uudelleen hallinnollinen keskus buijidien ja seldzukkien aikana.  

Raysta on kotoisin monta historiallisesti merkittävää henkilöä, kuten persialainen alkemisti ja lääkäri Abu Bakr al-Razi (865–925), joka keskiajan Euroopassa tunnettiin nimellä Rhazes tai islamilainen teologi Fakhr al-Din al-Razi (1149–1210). Nimitys al-Razi viittaa heidän synnyinkaupunkiinsa ('kotoisin Raysta'). Islamilainen mu'taziliitti-teologi Abd al-Jabbar (k. 1024) toimi tuomarina Rayssa.  

1800-luvun alussa Ray oli lähes autio vanhojen raunioiden kaupunki, joka sellaisena alkoi kiinnostaa eurooppalaisia arkeologeja. Nykyään se on teollisuuskaupunki, josta on nopea junayhteys Teheranin keskustaan.

Lähteet

Viitteet 

Iranin kaupungit
Marjorie Taylor Greene

Marjorie Taylor Greene (s. 27. toukokuuta 1974 Milledgeville, Georgia) on yhdysvaltalainen poliitikko, joka on edustanut Georgian osavaltion neljättätoista vaalipiiriä Yhdysvaltain edustajainhuoneessa tammikuusta 2021.

Greene on tullut tunnetuksi äärioikeistolaisten salaliittoteorioiden tukijana. Hän on väittänyt Yhdysvaltain kongressitalon valtauksen, Floridan koulusurman ja syyskuun 11. päivän terrori-iskujen kaltaisia tapahtumia lavastetuiksi tai osittain lavastetuiksi, kiistänyt Donald Trumpin vaalitappion vuoden 2020 presidentinvaaleissa, verrannut demokraattipuoluetta natseihin ja republikaanipuoluetta juutalaisiin ja vaati Joe Bidenin viraltapanoa päivä tämän virkaanastumisen jälkeen.

Demokraattien hallitsema edustajainhuone erotti Greenen valiokuntapaikoistaan opetus- ja budjettivaliokunnissa 4. helmikuuta 2021.
Myös 11 republikaania äänesti erottamisen puolesta. Republikaanipuolue oli aiemmin päättänyt olla rankaisematta Greeneä tämän puheista.

Alkuvuodesta 2022 Twitter esti Greenen pysyvästi palvelusta.

Katso myös
QAnon, Greenen kannattama salaliittoteoria

Lähteet

Aiheesta muualla

 Marjorie Taylor Greene Gab-sivustolla 

Yhdysvaltain edustajainhuoneen jäsenet
Yhdysvaltalaiset republikaanipoliitikot
Salaliittoteoreetikot
Vuonna 1974 syntyneet
Elävät henkilöt
Koronapassi

Koronapassi on digitaalinen todistus, joka kertoo, onko koronapassin omistaja saanut koronarokotteen, hiljattain sairastanut koronavirustaudin tai onko hänellä negatiivinen koronavirustestitulos.

Koronapassi EU:ssa
Euroopan unionin alueella on käytössä EU:n digitaalinen koronatodistus. Todistuksen myöntää jokaisen valtion omat viranomaiset. Kaikki EU-maat ovat liittyneet sen käyttöön, minkä lisäksi myös useat muut Euroopan maat ovat mukana palvelun käytössä.

Koronapassi Suomessa
Koronapassi löytyy OmaKannasta QR-koodin muodossa. Se seuraa EU:n koronapassiprotokollaa.

Koronapassi oli vaihtoehto rajoituksille. Rajoitusten kohteina olevat toimijat ovat voineet vaihtoehtoisesti ja oman valintansa mukaan edellyttää asiakkailtaan tai osallistujilta koronapassin käyttöä tai noudattaa valtioneuvoston, aluehallintoviranomaisten ja kuntien asettamia rajoituksia. Sekä yksityiset että julkiset toimijat voivat edellyttää koronapassin käyttöä.

Koronapassin esittämistä ei voinut edellyttää paikoissa, joiden voidaan katsoa olevan tavanomaisen elämän tai lakisääteisten oikeuksien ja palveluiden nauttimisen kannalta välttämättömiä. Todistusta ei siis saanut edellyttää asiakkailta esimerkiksi apteekeissa tai kaupoissa. 

Koronapassin voi esimerkiksi tulostaa tai tallentaa puhelimeensa, ja tarkistaa siitä käyttäen THL:n hyväksymää Koronatodistuksen lukija -sovellusta. Koronapassin käyttö päättyi Suomessa 1. kesäkuuta 2022. Ulkomailla sitä voi vielä tarvita.

Vastustusta
Koronapassia edellyttävät yritykset ja yrittäjät ovat saaneet osakseen kritiikkiä ja häirintää. Yritysten toimintaa on pyritty häiritsemään ainakin väärillä varauksilla ja niitä boikotoidaan. Koronapassin mahdollista käyttöönottoa yhä nuoremmilla ja sen edellytystä varsinkin julkisissa palveluissa, tapahtumissa ja harrastuspaikoissa on arvosteltu syrjiväksi. Perussuomalaiset ovat arvostelleet koronapassia eduskunnassa siihen vaadittavien testitulosten viiveiden, yksityisten testien korkeiden hintojen ja rokotteiden tehokkuuteen liittyvien epäselvyyksien osalta, ja pitävät passia eriarvoistavana ja yksilönvapauksia halventavana. Kansanedustaja Ano Turtiainen sai varapuhemies Antti Rinteeltä huomautuksen sanottuaan koronapassia natsipassiksi. Koronavirusrokotteita koskevat salaliittoteoriat ovat myös löytäneet seuraajia, jotka pitävät rokotteita turvallisuusuhkana ja siten koronapassia uhkana vapaudelleen.

Koronapassin jäädytys 
Omikronmuunnoksen vuosi koronapassin käytön rajoittaminen alkoi 28. joulukuuta 2021. Tuolloin toimijat eivät voineet kiertää koronarajoituksia koronapassin avulla. Lisäksi ravintolarajoitukset koskivat myös koronapassin edellyttäjiä. Koronapassin jäädytys päättyi 28. helmikuuta 2022.

Lähteet 

COVID-19
SARS-CoV-2-rokote
Vaasan Mailattaret

Mailattaret ry on naispesikseen erikoistunut vaasalainen seura, joka nousi kaudeksi 2022 Naisten Superpesikseen. Kotikenttä on Hietalahden pesäpallostadion.

Mailattaret ry on perustettu 21.9.2015. Tätä ennen naisten ja tyttöjen pesäpalloa on pelattu Vaasan Mailan nimissä.

Aiheesta muualla 
www.mailattaret.fi

Vaasalaiset urheiluseurat
Pesäpalloseurat
Vortex (vuoden 2021 elokuva)

Vortex on vuonna 2021 ensi-iltansa saanut ranskalainen psykologinen draamaelokuva, jonka on ohjannut Gaspar Noé. Se sai maailmanensi-iltansa Cannesin elokuvajuhlilla 16. heinäkuuta 2021.

Elokuva kertoo kahdeksankymppisestä, Pariisissa asuvasta pariskunnasta. Nainen (Françoise Lebrun) kärsii muistisairaudesta ja mies (Dario Argento) sydänongelmista. Ohjaajana tunnettu Argento näyttelee ensimmäisen elokuvapääroolinsa 81-vuotiaana. Noé suostutteli Argenton rooliin näyttämällä tälle Love-elokuvansa, joka sisältää runsaasti autenttisia seksikohtauksia. Argento järkyttyi Lovesta ja luuli Noén pyytävän häntä pornoelokuvaan. Hän suostui kuitenkin mukaan Vortexiin kuultuaan elokuvan ideasta.

Vortex valmistui poikkeuksellisen nopeassa tahdissa; Noé aloitti käsikirjoituksen laatimisen helmikuussa, kuvaukset toteutettiin huhti-toukokuussa, ja elokuva oli valmis heinäkuussa 2021. Elokuvan dialogi on täysin improvisoitu, ja se on kuvattu split screeninä eli ruutu on jaettu kahteen osaan.

Näyttelijät

Lähteet

Aiheesta muualla 
 

Vuoden 2021 elokuvat
Ranskalaiset draamaelokuvat
In the Raw

In the Raw on Tarja Turusen kuudes studioalbumi, joka julkaistiin 3. elokuuta 2019.

Kappaleet

Arvostelut 
 Desibeli.net: 
 Kaaoszine: 8-/10
 Soundi:

Lähteet 

Vuoden 2019 albumit
Tarja Turusen albumit
Teppo Nättilä

Teppo Nättilä on Yleisradion musiikkitoimittaja. Hän toimittaa muun muassa country-musiikkia tarjoavaa radio-ohjelmaa nimeltä Kantritohtori/Kantritohtorin juurihoito, joka kuuluu Yle Suomen ohjelmistoon. Teppo Nättilän isä Pertti oli Ransu-koiran esittäjä.

Lähteet

Ylen henkilöstö
Elävät henkilöt
Syntymävuosi puuttuu
Suomalaiset toimittajat
Musiikkitoimittajat
Chengdu J-7

Chengdu J-7 (Jian-7, muualla: F-7) NATO-raportointinimi: "Fishcan" on Kiinassa valmistettu yliääninen suihkuhävittäjä, joka kykenee 2.0 Machin huippunopeuteen. Sen pääkäyttäjä on ollut PLAAF eli Kansan vapautusarmeijan ilmavoimat. Konetyyppi on käytännössä MiG-21:n lähes suora kopio eli lisenssivalmiste, jota tosin Kiina on versioinut ja päivittänyt edelleen. Ensilento tapahtui 17. tammikuuta 1966.

Kiinan ohella ovat tätä tyyppiä käyttäneet myös Bangladesh ja Pakistan sekä Albania. Näiden ohella, jotkin Afrikan maat saivat tätä konetyyppiä. Sitä vastaan ottivat myös Egypti ja Iran, eräinä merkittävimmistä käyttäjämaista. Vuosina 1965–2013 valmistettiin yli 2 400 konetta. Konetyyppi on ollut jatkuvasti (2021) Pohjois-Korean ilmavoimien käytössä.

Chengdu J-7 on ensi sijassa ilmataisteluhävittäjä, jossa on joko PL-2, PL-5 tai PL-8 -tyypin ilmataisteluohjukset (IR) ja tykkiaseistus (1-2x 30mm NR-30). Toissijaisesti se kykenee myös rynnäköinnin tehtäviin.

Eräs merkittävin jatkokehitelmä lienee Guizhou JL-9. Sitä edelsi arviolta 380 koneyksilön verran valmistettu Shenyang J-8/F-8 (tuotantovuodet: 1979-2010).

Lähteet

Aiheesta muualla

Kiinalaiset hävittäjälentokoneet
1960-luvun hävittäjälentokoneet
Chengdun ilma-alukset
Trevon Diggs

Trevon De'Sean Diggs (20. syyskuuta 1997, Gaithersburg, Maryland) on yhdysvaltalainen amerikkalaisen jalkapallon pelaaja. Hänen pelipaikkansa on kulmapuolustaja. Diggs edustaa Dallas Cowboysia.

Diggs pelasi yliopistotasolla vuodet 2016–2020 edustaen Alabaman yliopistoa. Hän pelasi Alabamassa 44 ottelua, joissa teki 68 taklausta ja neljä syötönkatkoa. Dallas Cowboys varasi Diggsin NFL:n vuoden 2020 varaustilaisuuden toisella kierroksella 51. pelaajana. Dallas ja Diggs solmivat heinäkuussa 2020 nelivuotisen tulokassopimuksen. Ensimmäisellä kaudellaan Diggs pelasi 12 ottelua. Hän teki 58 taklausta ja kolme syötönkatkoa.

Lähteet

Yhdysvaltalaiset amerikkalaisen jalkapallon pelaajat
Vuonna 1997 syntyneet
Elävät henkilöt
Fireflies

Fireflies on Owl City -nimellä esiintyvän Adam Youngin kappale, joka julkaistiin singlenä projektin albumilta Ocean Eyes vuonna 2009. Kappale nousi ensimmäiselle sijalle 27 maan singlelistoilla. Vuoteen 2021 mennessä single oli ylittänyt platinalevyrajan seitsenkertaisesti Yhdysvalloissa. 

Young on sekä kirjoittanut että tuottanut kappaleen. Hänen mukaansa kappaletta ovat inspiroineet unettomuus, uusi syntetisaattori ja Blink-182.

Kappaleesta on sittemmin muodostunut internetilmiö ja se on ollut monien meemien aiheena. Toukokuussa 2017 Youngilta tiedusteltiin Twitterissä, mitä tämä tarkoittaa laulaessaan ”I get a thousand hugs, from 10,000 lightning bugs” (). Youngin humoristinen vastaus sai paljon tykkäyksiä ja sitä uudelleentviitattiin kymmeniä tuhansia kertoja. Tviitin ja muiden kappaleeseen liittyvien meemien suosion aiheuttaman striimauspiikin seurauksena kappale nousi Billboardin Rock Streaming Songs -listalla kymmenen parhaan joukkoon kahdeksan vuotta julkaisunsa jälkeen.

Lähteet 

Vuoden 2009 kappaleet
Owl Cityn kappaleet
Internet-ilmiöt
Ğälimcan Barudi

Ğälimcan Möxämmätcan ulı Barudi (ven. Галимджан Баруди: Galimdžan Barudi; 1857−1921) oli tataarilainen islamin uskon teologi, imaami, mufti, opettaja ja julkaisija.

Biografia 
Ğälimcan Barudi syntyi vuonna 1857 Kazanin kuvernementissä. Barudi aloitti opintonsa lapsena paikallisessa madrasassa. Hän jatkoi opintojaan Buharassa. Muutaman vuoden kuluttua Barudi palasi Kazaniin, jossa hän aloitti imaamin toimet. Barudin alaisena, oppilaiden määrä kasvoi, jonka seurauksena hän sai lopulta perustettua oman madrasan vuonna 1883. Oppilaitoksessaan Barudi otti käyttöön "uuden menetelmän" (oṣul-e jadid = jadidismi). Kyseistä uudistusmenetelmää vastustaneet yrittivät lakkauttaa Barudin madrasan, mutta siitä tuli lopulta yksi suosituimpia ja suurimpia oppilaitoksia Kazanissa. Barudi koki suufilaisuuden tärkeänä "totuuden löytämiselle".

Barudi alkoi vuonna 1906 julkaista uskonnollista lehteä "Din ve Edeb" (uskonto ja moraali). Kyseisesä lehdessä Barudi toi esiin uskonnon ja tieteen välistä suhdetta. Hänen mukaansa niiden pitäisi olla harmoniassa toistensa kanssa. Barudi myös kirjoitti monia oppikirjoja joita jaettiin Venäjän islamilaisissa oppilaitoksissa. 

Barudi otti osaa 1900-luvun alussa ensimmäiseen ja toiseen Venäjän muslimikongressiin. Siellä hänet valittiin muftiksi. Barudilla oli lisäksi šeikin arvonimi.

Ğälimcan Barudi kuoli vuonna 1921 Moskovassa.

Versiota nimestä 
Ğälimcan Möxämmätcan ulı Barudi (koko nimi tataariksi).

Galimdzhan, Alimcan el-Barudi, Галимҗан Баруди, Galimjan, Alimjan, Alimcan.

Katso myös 

 Idel-Ural

Lähteet

Aiheesta muualla 

 “The golden mean” in views of mufti Galimjan Barudi: attitude to religious-legal schools in traditions of Russian Muslims
 Phenomenon of Religious Revival in the Context of the Experience of Modernization of the Muslim Community in the Late XIX - Early XX Centuries
 ALİMCAN EL-BARUDİ, HAYATI VE EĞİTİME DAİR FİKİRLERİ
 Galimdzhan Idrisin perustama madrasa

Tataarit
Teologit
Opettajat
Vuonna 1857 syntyneet
Vuonna 1921 kuolleet
Tommi A. Ahonen

Tommi Arimo Ahonen (s. 1973) on jyväskyläläinen musiikkiyrittäjä. Hän omistaa yrityksen Poprock Musiikkitalo ky, joka on toiminut Jyväskylässä vuodesta 2002 lähtien.

Ahonen on toiminut taiteellisena tuottajana sekä aputuottajana useiden yhtyeiden ja artistien äänitteillä. Hän on myös pitkän linjan muusikko. Hänen pääsoittimensa ovat kitara, basso, laulu ja sivusoittimina muut bändisoittimet sekä klassinen viulu. Bändejä ja levytyksiä on kertynyt vuosien aikana lukuisia mm. rock-, proge-, pop-, gospel-, country-, folk-, iskelmä- ja heavy-genren parissa. Ahonen on säveltänyt paljon ja julkaissut omalla soolourallaan (1998–2007) kolme levyä.

Ahonen on myös opiskellut Jyväskylässä rock-/jazz-linjalla aikuisosastolla ja suorittanut tutkintoja. Opetustyötä hän on tehnyt useissa Keski-Suomen alueen työväen- ja kansanopistoissa, vetänyt kursseja äänitys- ja studiotyöstä, musiikkituotannosta ja luennoinut musiikkiyrittäjyydestä. Bändiforum-bändikoulussa Ahonen opetti kymmenen vuotta bändisoittoa nuorille ja aikuisille. Ennen musiikkiyrittäjyyttä hän toimi kuusi vuotta nuorisotyössä ja nuorisomuusikkona.

Albumit 
 Vedenjakaja 1998
 Käsikirjoitus / Eksynyt 2001
 Pronssi 2007

Lähteet

Yrityssivusto 
 Poprock Musiikkitalo tekijät: Tommi Arimo Ahonen
 Poprock Musiikkitalo: Biisinteko
 Poprock Musiikkitalo: Äänitysstudio

Sosiaalinen media 
 LinkedIn
 Tommi A. Ahonen Facebook
 Poprock Musiikkitalo Facebook
 Poprock Musiikkitalo instagram
 Poprock Musiikkitalo YouTube

Suomalaiset muusikot
Vuonna 1973 syntyneet
Elävät henkilöt
Veijo Votkin

Veijo Juhani Votkin (2. tammikuuta 1948 Iisalmen maalaiskunta – 19. lokakuuta 2021 Espoo) oli suomalainen lihatukkuyrittäjä. Votkin perusti Lihatalo Votkinin vuonna 1978. Hän toimi yrityksessä aktiivisesti alusta asti vuoden 2021 alkuun asti ja viimeiset kuukaudet kotoaan käsin.

Katso myös 
 Lihatukku Veijo Votkin

Lähteet

Suomalaiset yritysjohtajat
Vuonna 1948 syntyneet
Vuonna 2021 kuolleet
Resurrection (Venomin albumi)

Resurrection on brittiläisen metalliyhtye Venomin kymmenes albumi, jonka Steamhammer Records julkaisi vuonna 2000. Se oli viimeinen virallinen Venom-albumi, jolla kitaristi Jeffrey ”Mantas” Dunn soittaa.

Albumi julkaistiin CD-muodossa sekä tuplavinyylinä, jossa oli aukeavat kannet ja kaksi kuvalevyä.

Arvostelut  

Soundin Marko Säynekoski arvosteli albumin tuoreeltaan. Hänen mukaansa Venomin taso romahti ensimmäisten levyjen jälkeen, mutta Resurrection teki yhtyeestä jälleen kiinnostavan. ”Resurrection ei aivan murhaa kaikkia muita metallilevyjä, mutta bändi pystyy näyttämään, mitä pahansuopa viha on aidoimmillaan. Venom on kokeillut monenlaista kokoonpanoa, mutta trio on ainoa oikea tapa tehdä Venom-musiikkia. [– –] Bändi saa triona tiivistettyä ideansa kaikkein parhaiten kompaktiin muotoon, jossa tarvitaan vain nippu iskeviä riffejä ja tukeva komppi. Se riittää. Sitä paitsi Venom on taitava yhtye. Toista oli silloin, kun bändi julkaisi Welcome To Hellin. Levy oli jopa ilmestymisvuotensa 1981 standardien mukaan heikosti tuotettu, vaikka biiseissä olikin ideaa. Nyt bändi kuulostaa siltä kuin se haluaisi lunastaa paikkansa takaisin hiilihankomiesten keulakuvana.”

AllMusic-sivustolla Gary Hill kehuu Resurrectionia ”vahvaksi ja ammattitaitoiseksi” metallialbumiksi, jolla yhtye teki aiempaa monipuolisempaa musiikkia. Mukana on sekä ”nopeita ja vimmattuja” että ”hitaasti jyrääviä” kappaleita. Myös tuotantoarvot ovat aiempia Venom-albumeja korkeammat. Hill pitää parhaina kappaleina ”All There is Fearia”, ”Firelightia” ja ”Pandemoniumia”. Hän kritisoi kappalemateriaalin ajoittaista epätasaisuutta, mutta pitää kokonaisuutta vahvana ja omaperäisenä. Hillin mukaan Resurrectionin pitäisi sekä tyydyttää vanhoja faneja että houkutella yhtyeen pariin uutta yleisöä.

Resurrectionin jälkimaine on ollut myönteinen. Vuonna 2011 julkaistussa arviossa Imperiumin Janne Rintala piti sitä Venomin viimeisenä hyvänä albumina. Myöhäisempiä, ilman Mantasia tehtyjä albumeja, hän kuvaili ylipitkiksi ja epätasaisiksi. Metalliluolan vuonna 2020 julkaistussa arviossa Tomi Väänänen nosti Resurrectionin koko Venomin uran parhaaksi albumiksi. Yhtyeestä kiinnostuneille se on ihanteellinen aloituspiste. Väänänen kehuu albumin huolella harkittua äänimaailmaa, soittoa ja kappalemateriaalia, joita ei kuitenkaan ole hiottu liian hienostuneiksi. Erityisesti hän nostaa esiin keulahahmo Conrad ”Cronos” Lantin, joka ”örisee voimiensa tunnossa”. Aiemmasta poiketen Cronos laulaa myös melodioita, mikä tukee albumin monipuolista kappalemateriaalia.

Kappaleet

Kokoonpano 

 Conrad ”Cronos” Lant — laulu, bassokitara
 Jeffrey ”Mantas” Dunn — kitara
 Anthony ”Antton” Lant — rummut

Lähteet 

Venomin albumit
Vuoden 2000 albumit
Idols 2005

Idols 2005 on vuoden 2005 Idols-finalistien laulamista kappaleista koottu albumi, joka julkaistiin 2. joulukuuta 2005.

Kappaleet

Lähteet 

Vuoden 2005 albumit
Ruotsin Viro

Ruotsin Viro (), virallisesti Viron herttuakunta (ruots. Hertigdömet Estland) oli vuodesta 1561 vuoteen 1721 olemassa ollut Ruotsin valtakunnan hallitsema herttuakunta. Alue luovutettiin Venäjälle Suuren Pohjan sodan jälkeen.

Lähteet

Aiheesta muualla

Euroopan entiset valtiot
Ruotsin historia
Viron historia
Iso-Löytänä

Iso-Löytänä on suurelta osin peltoaukeiden reunustama järvi Saarijärven keskustan luoteispuolella Keski-Suomen maakunnassa. Sen pinta-ala on 3,1 neliökilometriä. Etäisyys Jyväskylästä on 67 kilometriä pohjoisluoteeseen.

Maantiede 
Iso-Löytänän eteläistä ja pohjoista osaa erottaa itärannan Jauhoniemi. Etelärannan Saunaniemi jakaa järven eteläisimmän osan läntiseen Kaihlalahteen ja itäiseen Kuikkalahteen. Iso-Löytänän pituus etelästä pohjoiseen on 3,8 kilometriä. Noin 15 prosenttia järvestä on vähintään 10 metriä syvä. Syvät alueet eivät muodosta yhtenäistä vyöhykettä. Syvin kohta, 17 metriä, sijaitsee järven pohjoispuoliskolla. Iso-Löytänän eteläpuoliskolla sijaitsee kaksi pientä saarta.

Iso-Löytänä laskee Kaihlalahdesta Kaihlapuroa etelään. Virta vie Kaihlalammen ja Tarvolammen kautta Kalmujokeen, joka laskee Horonalasen ja Vartejärven kautta Mahlunjärveen (121,5 metriä mpy). Iso-Löytänän länsipuolella sijaitsee Kalmarinselkä, järvien välinen kannas kohoaa paikka paikoin ylängöksi.

Iso-Löytänän vesitilavuus 16 367 000 kuutiometriä.

Iso-Löytänä (14.629.1.003) kuuluu Löytänän valuma-alueeseen (14.629), joka on kolmannen jakovaiheen vesistö Kymijoen vesistössä (14). Toinen jakovaihe on Mahlunjärven alue (14.62) ja ensimmäinen on Saarijärven reitin valuma-alue (14.6).

Iso-Löytänä on kymmenenneksi laajin Saarijärven 241:stä vähintään hehtaarin laajuisesta vakavedestä. Sitä seuraa Kiesimenjärvi.

Lähteet 

Saarijärven järvet
Mahlunjärven alue
Koskelanlammanne

Koskelanlammanne on läpivirtausjärvi Koskenpäällä Jämsän pohjoisosassa. Sen pinta-ala on 8,68 hehtaaria. Etäisyys Jämsän keskustasta on 33 kilometriä pohjoiseen.

Maantiede 
Koskelanlammanne on matala ja sen länsiranta on soistunut. Järveen virtaa vettä Suolijokea pohjoisesta, järvestä virtaa vesi etelään Salosveteen. Koskelanlammanteen itäpuolella Lapinkosken suulla sijaitsee noin puolen hehtaarin laajuinen saari. Järven rannoilla ei ole rakennuksia, pohjoispuolella Petäjäveden alueella on peltotilkku. Koskelanlammanne on osa Wanhan Witosen melontareittiä.

Koskelanlammanteen vesitilavuus on 153 000 kuutiometriä eli 153 miljoonaa litraa.

Koskelanlammanne (14.524.1.001) kuuluu Suoliveden alueeseen (14.524), joka on kolmannen jakovaiheen vesistö Kymijoen vesistössä (14). Toinen jakovaihe on Iso Rautaveden alue (14.52) ja ensimmäinen on Jämsän reitin valuma-alue (14.5). Koskelanlammanne on neljänneksi laajin Suoliveden alueen 18:sta vähintään hehtaarin laajuisesta vakavedestä.

Jämsän reitti 
Koskelanlammanne sijaitsee Jämsän reitillä. Ohessa reitin kulku Petäjävedeltä Päijänteelle, eli reitin keski- ja eteläosa. Suluissa pinnankorkeus metreinä merenpinnan yläpuolella:

Jämsänvesi–Petäjävesi (111,1) → Hankakoski (109,9) → Piesasjärvi (108,5) → Suolijoki (108,2) → Koskelanlammanne (108,2) → Salosvesi (102,5) → Kalmavesi (102,4) → Siniänvirta → Siniäinen → Survosenkoski → Iso Rautavesi (100,0) → Rautavirta / Vähä Rautavirta → Uuttana (99,9) → Juusanvirta → Myllykoski → Pirttijärvi (98,2) → Luomenvirta → Lahnajärvi (98,0) → Väännäkoski → Kankarisvesi (97,8) → Naiskoski / Rekolankoski → Koskikeskinen (92,2) → Patalankoski → Jämsänjoki (78,3) → Päijänne (78,3).

Lähteet 

Jämsän järvet
Iso Rautaveden alue
Huhdasjärvi (järvi)

Huhdasjärvi on järvi Kouvolan Jaalassa Kymenlaakson luoteisosassa. Sen pinta-ala on 1,1 neliökilometriä. Etäisyys Kouvolan keskustasta on 33 kilometriä pohjoiseen.

Maantietoa 
Huhdasjärvi on 2,8 kilometriä pitkä, 1,3 kilometriä leveä, ja sen pinta-ala on 107 hehtaaria eli 1,1 neliökilometriä. Järvi koostuu suurelta osin lahdista, joista laajin on kaakkoon työntyvä Pitkälahti. Järven koillisosa jakautuu Kinturinlahteen, Sorsanlahteen ja Paskolahteen.

Huhdasjärven keskiosan syvänteen lounaispuolella sijaitsee järven ainoa saari, 1,96 hehtaaria laaja Pukkisaari, jonka pohjoisosassa on kivikautinen asuinpaikka. 

Järvi on luodattu ja siitä on julkaistu syvyyskartat. Järven tilavuudeksi on määritetty 5,06 miljoonaa kuutiometriä eli 0,00506 kuutiokilometriä ja sen keskisyvyydeksi on saatu 4,7 metriä. Huhdasjärven keskiosassa on lähes kolmen hehtaarin laajuinen vähintään 15 metriä syvä alue, jonka sisällä sijaitsee järven syvin kohta, 18,6 metriä . Lisäksi järven koillisosassa ja Pitkälahdessa on noin 13-metrinen syvänne. Järven rantaviivan pituus on 10,5 kilometriä, josta ainoan saaren osuus on 600 metriä. Järven rannoilla on useita peltoalueita ja pientaloja. Huhdasjärven kyläkeskus sijaitsee Ruuhasjärven ja Huhdasjärven välissä.

Vesistösuhteet 
Huhdasjärvi kuuluu Huhdasjärven alueeseen (14.942), joka on kolmannen jakovaiheen vesistö Kymijoen vesistössä (14). Toinen jakovaihe on Karijärven valuma-alue (14.94) ja ensimmäinen on Mäntyharjun reitin valuma-alue (14.9). Huhdasjärvi on Huhdasjärven alueen toiseksi laajin vakavesi. Laajin on Ruuhasjärvi ja kolmanneksi laajin on Kaajärvi. Huhdasjärven alueeseen kuuluu 27 vähintään hehtaarin laajuista vakavettä, joita edellä mainittujen ohella ovat muun muassa Hyvikäs, Ahvenistonlampi, Nöyleppilampi ja Maajärvi. Järven vedenpinnan korkeus on 73,8 metriä mpy.

Huhdasjärveen virtaa laskuoja lounaasta Ruuhasjärveltä (74,2 metriä mpy) ja pohjoisesta Maajärveltä (86,1 metriä mpy). Huhdasjärven luusua sijaitsee Sorsanlahden lounaiskolkassa, josta lähtee noin 600 metriä pitkä Vesalanjoki kaakkoon Niskajärven Raikoonlahteen.

Lähteet 

Kouvolan järvet
Karijärven valuma-alue
Odd Roger Enoksen

Odd Roger Enoksen (s. 25. syyskuuta 1954 Andøy) on norjalainen keskustapuolueen poliitikko ja moninkertainen ministeri. Vuosina 1999–2003 hän oli puolueensa puheenjohtaja.

Elämä ja ura
Enoksen on syntynyt vuonna 1954 Nordlandissa. Hän suoritti 1970-luvulla agronomin tutkinnon. Hän oli kunnanvaltuutettuna kotikunnassaan Andøyssa vuosina 1978–1993 ja suurkäräjäedustajana Nordlandin vaalipiiristä vuosina 1993–2003. Vuosina 2000–2003 hän toimi puolueensa ryhmänjohtajana suurkäräjillä. Vuosina 1999–2000 hän oli Norjan kunta- ja alueministeri, ja vuosina 2005–2007 öljy- ja energiaministeri.

Enoksen joutui huhtikuussa 2022 eroamaan Norjan hallituksesta, kun paljastui, että hänellä oli ministeriaikanaan vuosina 2006–2007 ollut avioliiton ulkopuolinen salasuhde tuolloin parikymppiseen naiseen.

Lähteet

Aiheesta muualla
 Odd Roger Enoksen Norjan suurkäräjien nettisivuilla 

Norjan ministerit
Norjan puolustusministerit
Norjalaisten puolueiden puheenjohtajat
Vuonna 1954 syntyneet
Elävät henkilöt
Pauli (lastenohjelma)

Pauli (engl. Bali) on PlanetNemo Animation ja Subsequence Entertainmentin tuottama kanadalais-ranskalainen piirrossarja, joka perustuu Magdalena ja Laurent Richardin ranskalaisten lastenkirjojen sarjaan. Suomessa sarjaa on esitetty YLE TV2:lla.

Sarja seuraa Paulin, eskarilaiskoiran, seikkailuita. Hänelle pitävät seuraa mm. äiti, isä, sisko Lea, ystävät sekä pehmolelu Kiki.

Jaksot
Jokainen jakso sisältää kaksi osiota (vajaa lista):

 Onpas kylmää! / Tikkaritehdas
 Aika mennä parturiin / Nanna pelastaa pulasta.
 Minä en pelkää! / Eteenpäin vain!
 Paras voittakoon! / Nyt kokataan!
 Tahdon olla iso! / Pysy hereillä!
 Vauhtihirmut / Oma pikku kalani
 Kapteenit kilpasilla / Papan puutarha
 Lahja mummille / Huh hellettä!
 Löytötavara / Robonalle auttaa!
 Yökylässä / En tahdo uusia kenkiä! 
 Yllätysseikkailu / Kamera käy!
 Petkuttaminen on rumaa / Liikaa satuja
 Tämä on minun / Kiusaaja
 Uusi ystäväni Mikael / Vauhtia, isä, mennään jo!
 Katsokaa, kun minä uin! / Älä itke, Tamara!
 Minua harmittaa / Eksyksissä
 Katso tarkkaan ympärillesi / Mitä teen isona
 Tervetuloa, Saba! / Vahinkoja sattuu
 Mikä sotku! / Meitä ei väsytä!
 Pelottaako? / Isä ja Lea sairastavat
 Vanhempien riitely on tylsää! / Au, sattuu!
 Vaari ja mummi kadoksissa / Minä tahdon ajaa!
 Vanhat lelut ovat kivoja / Nam, ruoka-aika!
 Meillä on juhlat! / Miksei saa olla kivaa!
 Uudet ystäväni / Alku aina hankalaa
 Tahdon katsoa elokuvaa / Nyt on joulu!

Suomenkieliset äänet
 Aku Laitinen
 Amira Khalifa
 Antti Jaakola
 Carla Rindell
 Ella Pyhältö
 Henna Santalahti
 Henni-Liisa Stam
 Maija-Liisa Peuhu
 Markku Huhtamo
 Mika Ala-Panula
 Sanna Majuri

Lähteet 
https://www.imdb.com/title/tt3306842/

2000-vuosikymmenen piirrossarjat
Kanadalaiset televisiosarjat
Ranskalaiset televisiosarjat
Pokimane

Pokimane (oik. Imane Anys, s. 14. toukokuuta 1996 Marokko) on marokkolais-kanadalainen striimaaja, tubettaja ja sosiaalisen median vaikuttaja.

Parhaimmillaan hänellä oli Twitchissä yli 5 miljoonaa seuraajaa. Forbes nimitti hänet Twitchin suurimmaksi naisstriimaajaksi. Tämän lisäksi Anys on näytellyt vuonna 2021 julkaistussa Free Guy -elokuvassa.

Lähteet

Aiheesta muualla

 Pokimane Twitchissä

Vuonna 1996 syntyneet
Striimaajat
Tubettajat
Elävät henkilöt
Luiyi De Lucas

Luiyi de Lucas (s. 31. elokuuta 1994) on dominikaanilainen jalkapalloilija, joka edustaa Veikkausliigassa pelaavaa FC Hakaa.

Dominikaanilaiset jalkapalloilijat
Vuonna 1994 syntyneet
Elävät henkilöt
Mökkitie Records

Mökkitie Records  on vuonna 2012 Arttu Wiskarin, Olli Saksan ja Janne Rintalan perustama suomalainen levy-yhtiö. Yhtiön nimi tulee Wiskarin samannimisestä kappaleesta. Olli Saksa on yhtiön toimitusjohtaja.

Lähteet

Aiheesta muualla
 Mökkitie Records

Suomalaiset levy-yhtiöt
Storm the Gates

Storm the Gates on brittiläisen metalliyhtye Venomin 15 albumi, jonka Spinefarm Records julkaisi vuonna 2018.

Vastaanotto 

Soundin Nuutti Heiskala kirjoitti ”väsähtäneen edelläkävijän sinnittelevän vanhan maineen varassa”. Aiempien albumien kaavaa toistava Storm the Gates ei Heiskalan mukaan tavoita varhaisen Venomin luomaa vaarantunnetta. Kaaoszinen Sami Elamaa piti Storm the Gatesia ”kerta kaikkiaan keskinkertaisena suorituksena”. Mielikuvituksettomien riffien ja kertosäkeiden varaan rakentuvat kappaleet aiheuttavat Elamaassa ”pelkkää myötähäpeää”, vaikka albumi onkin hieman parempi kuin vuoden 2006 ”mätäpaise” Metal Black.

Angry Metal Guy -sivustolla julkaistu arvio kuvaili Venomia ”anakronismiksi”, jonka uhmakas asenne on vuosien saatossa kuihtunut ja menettänyt merkityksensä. ”Surullisintahan kaikessa on se, ettei [Storm the Gates] varmaankaan jää Venomin viimeiseksi albumiksi. Mutta se voisi yhtä hyvin jäädä, sillä seuraava ei ole sen kummempi.” Myös Sputnikmusicin Brendan Schroer valitteli Venomin alennustilaa ja kappaleiden keskinäistä samankaltaisuutta. Storm the Gatesin harvoina onnistumisina Schroer mainitsee ”The Mighty Have Fallenin”, johon tuplabasarikomppi ja black metal -henkinen kitaratremolo tuovat aggressiota, sekä ”I Dark Lordin”, jonka pelottava tunnelma poikkeaa muista  albumin kappaleista.

BraveWordsin Ryan Owenson piti Storm the Gatesia ja vuonna 2015 ilmestynyttä From the Very Depthsiä Venomin parhaina albumeina sitten 1980-luvun alun. From the Very Depthsin suoraviivaiseen metalliin verrattuna Storm the Gates on punk-vaikutteisempi: ”Metallin ja punkin välinen jännite on aina ollut Venomin vahvuuksia, ja tämä albumi vangitsee sen hyvin eläväisesti.” Owenson kehuu myös ”viehättävän vanhakantaisia” tuotantoarvoja. New Noise Magazinen Brian O’Neill huomauttaa, ettei black metalin kehittäjänä pidetty Venom ole enää pitkään aikaan julkaissut genreen kuuluvaa musiikkia. Tämä saattaa tosin johtua tyylilajin, ei yhtyeen, muuttumisesta. Storm the Gatesia O’Neill kuvailee vanhanaikaisen thrash metalin ja punkin sekoitukseksi, joka on hieman keskivertoa parempi 2000-luvun Venom-albumi. Conrad ”Cronos” Lantin sanoituksia hän pitää ”hassuina”, varsinkin kun huomioi miehen ehtineen jo yli 50 vuoden ikään.

The Metal Archives -sivuston käyttäjäarvioista lasketun keskiarvon mukaan Storm the Gates on Venomin huonoin albumi.

Kappaleet

Kokoonpano 

 Conrad ”Cronos” Lant – laulu, bassokitara
 Stuart ”Rage” Dixon – sähkökitara
 Danny ”Dante” Needham – rummut

Lähteet 

Venomin albumit
Vuoden 2018 albumit